钦定古今图书集成/方舆汇编/职方典/第1261卷 > 《贡士过省庄记》前人
## 钦定古今图书集成/方舆汇编/职方典/第1261卷 > 《贡士过省庄记》前人

“精神内固，则文有定见，志气外鬯则文有定力。文之
著于世者，非幸成于笔墨之间，揠长于言语之末也。
精神，文之华也；志气，文之帅也。精神发越，固外也。苟
乍存乍亡，若起若灭，则清明者汨，昭彻者蔽，内不先
固而定见乱矣。志气主宰，固内也，或出或入，更疑更
惧，则操守者谬，蕴蓄者消，外不复鬯而定力移矣。”成
周天子取士于六乡，自党至乡师，宾之于乡大夫，又
登之于天子之廷；自乡校党庠，升之天子之学，又至
于论定而后官之，虽等级次第之不一，而不越千里
之外。当是时也，宴饮以乐之，歌舞以鼓之外，是为遂，
而稍聚待宾客，甸聚待羁旅，薪刍委积，不肯废也。汉
之选举，责之郡县，有“仆马痡瘏之困，脯资饩牵乏绝
之虞也。”夫人主与众多之士相与共成天下之治者，
非徒文而已也，亦岂徒口体而已也。盖不如是，则士
邻于贱，精神以之抑厌，志气因之消磨，讵能仰首伸
眉，极言肆论于冕旒之前乎？常德固楚黔中地，回首
畿甸，国异家殊，若不可以文言也。而层巅绝崖，野畦
废丘，有兰其馨，有芷“其芳”，足以续《风》《雅》之坠，然未免
以比兴寄悲愤，以情性从刻琢者，岂亦有所不得于
中也？国朝以文取士，三岁以赋试礼部。开宝二年，诏
四川、山南、荆湖北等道荐送举人，并给往来公差。其
后废革不继，资粮皆自备，而为之劝驾者特具文尔。
矧！常德之远且僻欤？记里二千有奇也，记程既月有
逾也。登名者五，非其素拟，观光上国，迫于征行，居乏
储峙，行乏裹粮，父母妻子，饥寒于家，隶仆车马，阙绝
于路，内心怵惕之不暇。将欲专一精神，和平志气，使
定见不杂，果于择义，定力不移，不惟一郡难之，他郡
皆难之。然他郡有贡士庄，而常德无有也。常德固有
赴省士人米矣，隶武陵者，为钱七十贯有“奇，为米五
十五石有奇；隶桃源者，为米一十六石有奇；隶沅江
者，为米三十三石有奇。征收失期，贡士不得专有，则
虽有犹无也。”申儒老于场屋，知难之为病久矣。既守
郡，又承宪司檄之半年矣，得民间不当有之田而籍
之官者田未多也，由是尽举而寄之学官，不以供日膳，而唯以供贡士，各识于村坊，名乡贡，过省庄，月征
岁敛，聚三十年。是岁得贡之士，若勉举而试，若寄举
而试，若宗子由胄监而试，有官命者由府厅而试，彼
赢三年之粮矣，可无累也。嗟夫！上有志于求士，士不
免自求口体之奉，士之应上之求，其视再拜而受、三
揖而进者固异矣。然官足其养而无自求之累，保其
天和，存其“正性”，从容整暇以应上之求，则精神内固，
志气外鬯，于是发其抱负，达其闻识，充其伦类，今日
之不为苟合急售者，他日庶几乎名卿大夫之列也。
是亦《观颐》之义。虽然，是田也，不常有也，亦不多有也。
申儒既造其端矣，后有贤使者、有贤侯者，增而益之，
始足以书作定额。